-	Jeg har taget min beslutning, vinterhjælpepakke eller ej. Sådan lyder det fra Rikke Fruergaard Nielsen, der fredag tager hul på sin sidste uge som ejer af X-kiosken i Aars. Elregningen i den nordjyske kiosk er nemlig steget fra 15.000 til 50.000 kroner, og det har haft store konsekvenser for økonomien. -	Jeg har det rigtig træls. Det er hårdt og en træls situation, vi står i alle sammen, siger hun og fortæller, at hun ikke kan få det til at hænge sammen mere. -	Det er elregningen, der æder mig, siger Rikke Fruergaard Nielsen. Hjælpepakken hjælper ikke Fredag præsenterede et bredt flertal i Folketinget en række tiltag, der skal hjælpe pressede familier og virksomheder. Den byder blandt andet på en markant nedsættelse af elafgiften . Men selvom initiativet er godt, så er det ikke noget, der hjælper kioskejeren. -	Den pakke kommer alt for sent. Vi har råbt op længe, og så sker der først noget, når skaden er sket, siger hun. Rikke Fruergaard Nielsen har længe forsøgt at nedbringe sit elforbrug. Alle køleskabe og frysere er slukkede. Burgere og fritter er sat op med 10 kroner. Tilbage er kun lunkne drikkevarer, lidt slik på hylderne - og den sidste grillmad, der nu sælges ud. Selvom coronapandemien også har haft en negativ betydning for kioskens økonomi, så er det de stigende elpriser, der har fået Rikke Fruergaard Nielsen til at sige stop. For kunderne mangler ikke. Siden det blev annonceret, at kiosken kun har få dage tilbage, så er kunderne i Aars flittigt kommet forbi for at spise den sidste grillpølse og købe den sidste pakke cigaretter. Og selvom det giver en lille smule ekstra på kistebunden, så har de høje elregninger gjort, at hun ikke har fået løn i næsten et år. -	Jeg forærer jo alt væk. Rikke Fruergaard Nielsen har ejet X-kiosken i Aars i syv år. Fredag den 30. september er det slut. -	Jeg skal ud og prøve noget nyt. Jeg har været rigtig glad for det her, men nu skal jeg finde mig et arbejde, så jeg kan betale mine regninger, siger hun. Se TV2 Nords indslag om kiosken her:

Opsummering:
Rikke Fruergaard Nielsen kan ikke bruge den nye politiske aftale om vinterhjælp til noget. Elregningerne i hendes kiosk har været så høje, at hun er nødsaget til at lukke den.